Na temelju članka 6., stavka 2. Zakona o kulturnim vijećima («Narodne novine» broj 48/04., 44/09 i 68/13) i članka 40 Statuta Grada Koprivnice (“Glasnik Grada Koprivnice” broj 4/09., 1/12., 1/13. i 3/13. – pročišćeni tekst), Gradsko vijeće Grada Koprivnice na \_\_\_\_ sjednici održanoj \_\_\_\_\_\_\_\_\_\_\_\_\_\_2017. godine, donijelo je

# **ODLUKU**

**o osnivanju Kulturnog vijeća Grada Koprivnice**

**Članak 1.**

Ovom Odlukom o osnivanju Kulturnog vijeća Grada Koprivnica (u daljnjem tekstu: „Odluka“) uređuje se osnivanje Kulturnog vijeća Grada Koprivnice (u daljnjem tekstu: „Vijeće“), broj članova i način izbora, imenovanja i razrješenja članova Vijeća, djelokrug, zadaće, način rada i odlučivanja Vijeća kao i druga pitanja značajna za rad Vijeća.

**Članak 2.**

Vijeće se osniva radi:

* predlaganja Programa javnih potreba u kulturi za koje se sredstva osiguravaju u Proračunu Grada Koprivnice,
* utvrđivanja utjecaja kulturnih djelatnika na donošenje odluka važnih za kulturu i umjetnost,
* sudjelovanja u utvrđivanju kulturne politike i mjera za njeno provođenje.

U ostvarivanju zadaća iz stavka 1. ovog članka, Vijeće pruža stručnu pomoć Upravnom odjelu Grada Koprivnice nadležnom za kulturu (u daljnjem tekstu: „Odjel“) pri izradi prijedloga Programa javnih potreba u kulturi Grada Koprivnice i njihovo financiranje, sudjeluje u utvrđivanju kulturne politike Grada Koprivnice i u tu svrhu daje stručne podloge i mišljenja Odjelu.

**Članak 3.**

Djelokrug Vijeća je područje kulturnog i umjetničkog stvaralaštva u Gradu Koprivnici.

Vijeće Grada Koprivnice nadležno je za slijedeća područja:

* glazbe i glazbeno-scenske umjetnosti,
* dramske i plesne umjetnost te izvedbene umjetnosti,
* knjižne, nakladničke i knjižarske djelatnosti,
* vizualne umjetnosti,
* kulturno-umjetničkog amaterizma,
* inovativne umjetničke i kulturne prakse,
* međunarodnih kulturnih suradnji.

Rad Vijeća je javan.

**Članak 4.**

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**Članak 5.**

Vijeće ima pet (5) članova.

Za članove Vijeća imenuju se kulturni djelatnici i umjetnici iz pojedinih područja umjetnosti i kulture, koji svojim dosadašnjim dostignućima i poznavanjem pojedinih područja kulture i umjetnosti mogu pridonijeti ostvarenju ciljeva zbog kojih je Kulturno vijeće osnovano.

Za člana Vijeća ne može biti imenovana osoba koja ima udio u vlasništvu ili sudjeluje u vođenju ili upravljanju pravne osobe koja obavlja djelatnost u kulturi iz područja Vijeća.

U radu Vijeća sudjeluje bez prava odlučivanja i zamjenik gradonačelnika Grada Koprivnice zadužen za područje kulture.

Predsjednik Gradskog vijeća, Gradonačelnik i pročelnik Odjela mogu pozivati pojedine umjetnike i kulturne djelatnike da sudjeluju u radu sjednica Kulturnog vijeća bez prava odlučivanja.

**Članak 6.**

Postupak imenovanja članova Vijeća pokreće Odjel pozivom institucijama i udrugama iz područja umjetnosti i kulture da podnesu pisane i obrazložene prijedloge osoba za imenovanje članova Vijeća.

U slučaju nedovoljnog broja odgovarajućih prijedloga u smislu stavka 1. ovog članka, pisani i obrazloženi prijedlog osoba za imenovanje članova Vijeća podnijet će Odjel.

Na temelju prispjelih prijedloga kao i prijedloga Odjela, Gradonačelnik Grada Koprivnice (u daljnjem tekstu: „Gradonačelnik“) predlaže imenovanje članova Vijeća Gradskom vijeću Grada Koprivnice (u daljnjem tekstu: „Gradsko vijeće“).

**Članak 7.**

Članove Vijeća imenuje Gradsko vijeće na vrijeme od četiri (4) godine.

Gradsko vijeće može razriješiti članove Vijeća i prije isteka vremena na koje su imenovani u slijedećim slučajevima:

* na osobni zahtjev,
* ako neopravdano ne prisustvuju sjednicama Vijeća,
* na pisani zahtjev ovlaštenih predlagatelja iz članka 6., stavka 1. ove Odluke.

U slučaju iz stavka 2. ovog članka, novog člana Vijeća predlaže Gradskom vijeću Gradonačelnik, na temelju prijedloga Odjela. Novom članu Vijeća mandat traje do isteka mandata člana Vijeća umjesto kojega je imenovan.

**Članak 8.**

Predsjednika i potpredsjednika Vijeća biraju članovi Vijeća između sebe na prvoj sjednici Vijeća koju saziva pročelnik Odjela.

Predsjednik Vijeća:

* saziva sjednice Vijeća, predlaže dnevni red i predsjedava sjednicama Vijeća,
* predstavlja Vijeće prema Gradu Koprivnici i prema trećima,
* odgovoran je za ostvarivanje javnosti rada Vijeća,
* pisano izvješćuje o zaključcima i prijedlozima Vijeća pročelnika Odjela i Gradonačelnika,
* obavlja druge poslove sukladno odredbama Zakona i Poslovnika o radu.

U slučaju spriječenosti ili odsutnosti predsjednika, potpredsjednik Vijeća ima sva prava, obveze i odgovornosti predsjednika Vijeća.

Sjednice Vijeća održavaju se prema potrebi.

**Članak 9.**

Vijeće može pravovaljano raspravljati i odlučivati ako je sjednici Vijeća nazočno više od polovice članova Vijeća.

Vijeće donosi odluke većinom glasova prisutnih članova Vijeća.

**Članak 10.**

Član Vijeća ne može sudjelovati u raspravi i izuzet je od odlučivanja Vijeća o pitanju koje se odnosi na umjetnički ili kulturni projekt u kojemu sudjeluje on ili s njim povezane osobe (srodnik po krvi u ravnoj liniji do bilo kojeg stupnja, bračni ili izvanbračni drug) ili se odnosi na kulturni ili umjetnički projekt koji je predložila pravna osoba u kojoj član Vijeća ili s njim povezane osobe imaju vlasnički ili osnivački udio ili sudjeluju u njezinom upravljanju.

**Članak 11.**

Članovi Vijeća imaju pravo na naknadu za svoj rad.

Visinu naknade iz stavka 1. ovog članka određuje Gradonačelnik.

**Članak 12.**

Administrativno - tehničke i drugih poslova za potrebe Vijeća obavlja Odjel, a sredstva potrebna za rad Vijeća osiguravaju se u Proračunu Grada Koprivnice.

**Članak 13.**

Danom stupanja na snagu ove Odluke prestaje važiti Odluka o osnivanju Kulturnog vijeća Grada Koprivnice («Glasnik Grada Koprivnice» broj 7/04., 3/09. i 5/09.).

**Članak 14.**

Ova Odluka stupa na snagu osmog dana od dana objave u “Glasniku Grada Koprivnice”.

**GRADSKO VIJEĆE**

**GRADA KOPRIVNICE**

KLASA: 612-01/17-01/0043

URBROJ:

Koprivnica, 18. rujna 2017.

PREDSJEDNIK:

Ivan Pal, prof.

## Obrazloženje

Zakonom o kulturnim vijećima („Narodne novine“ broj 48/04., 44/09. i 68/13- u daljnjem tekstu „Zakon“) je propisano da se kulturna vijeća osnivaju za područje županije, Grada Zagreba te grada koji ima više od 20000 stanovnika, a akt o osnivanju vijeća donosi predstavničko tijelo županije, Grada Zagreba , grada ili općine. Aktom o osnivanju utvrđuje se djelokrug, broj i mandat članova vijeća, postupak izbora, imenovanja i razrješenja članova, zadaće, način rada i odlučivanja vijeća sukladno ovom Zakonu.

Sukladno Zakonu, djelokrug Kulturnog Vijeća Grada Koprivnice se odnosi na područje kulturnog i umjetničko stvaralaštva koje obuhvaća područja glazbeno-scenske umjetnosti , dramske i plesne umjetnosti, izvedbene umjetnosti, knjižne, nakladničke i knjižničarske djelatnosti, vizualne umjetnosti, kulturno-umjetničkog amaterizma, inovativne umjetničke i kulturne prakse te međunarodne kulturne suradnje.

Osim toga, Vijeće se osniva s ciljem predlaganja javnih potreba u kulturi, radi utvrđivanja utjecaja kulturnih djelatnika na donošenje odluka važnih za kulturu i umjetnost te radi sudjelovanja u utvrđivanju kulturne politike i mjera za njeno provođenje.

Dosadašnja dugogodišnja praksa u radu Kulturnog vijeća Grada Koprivnice, te stečeno znanje i iskustvo u tijeku dugogodišnjeg rada, dovelo je do potrebe da se donese nova, potpunija i obuhvatnija Odluka o osnivanju Kulturnog vijeća Grada Koprivnice u odnosu na ranije donesenu, kojom će rad Kulturnog vijeća biti usklađen sa važećim propisima koji ga uređuju, a s druge strane osiguravati što efikasnije i djelotvornije obavljanje zadaća koje su stavljene u nadležnost predsjednika i članova Kulturnog vijeća Grada Koprivnice, te gradonačelnika i zamjenika gradonačelnika.

Sukladno svemu gore navedenom, predlaže se Gradskom vijeću Grada Koprivnice donošenje nove Odluke o osnivanju Kulturnog vijeća Grada Koprivnice.

Nositelj izrade akta: Predlagatelj akta:

Upravni odjel za društvene djelatnosti Gradonačelnik.

i europske poslove

Mišel Jakšić, dipl. oec.

Pročelnik:

Darko Ledinski, prof.